
Kvázikoherens fluktuációk vizsgálata a Wendelstein 7-X sztellarátor plazmáján alkálinyaláb diagnosztikával

A termonukleáris fúziós energiatermelésben a mágneses összetartású berendezések két altípusa, a tokamak és a sztellarátor alkotja a főbb kutatási irányokat. Az utóbbi berendezés ugyan komplex szerkezetének köszönhetően kevésbé elterjedt, de a plazma stabilitása és a folytonos működés miatt van lehetőség ebben a konstrukcióban is. A jelenlegi legnagyobb sztellarátor a Greifswaldban található Max Planck Plazmafizikai Intézetének Wendelstein 7-X nevű berendezése, amelynek alkálinyaláb-diagnosztikán alapuló diagnosztikáját (ABES) az Energiatudományi Kutatóközpont Fúziós Plazmafizika Laboratóriuma építette és üzemelteti. A sztellarátor szélplazmájában és a körülötte elhelyezkedő mágneses sziget divertorban kvázikoherens oszcillációkat figyeltek meg a plazma sűrűségben a 10-25 kHz tartományban. A fluktuációkat az ABES-en kívül más diagnosztikai eljárásokkal, például reflektometriával is megfigyelték. Ezt a jelenséget abban a térbeli tartományban találták, ahol a plazmaszéli transzportban jelentős szerepet játszó filamentumok keletkeznek, ezért felmerült a két jelenség kapcsolata. Reflektometriával részletesen vizsgálták a rezgések frekvenciájának paraméteres függését, valamint a hullámok poloidális hullámhosszát. Ez a diagnosztika
azonban nem tudja mérni a plazma sűrűség profilt és a plazma filamentumokat. Kutatásom során az elmúlt évek alkálinyaláb-diagnosztika adataiban vizsgáltam szisztematikusan a kvázikoherens rezgéseket a magas frekvenciás tartományban.



